Kirjaamo/TEM VN/18410/2020 TEM105:00/2020

Viite: Työ- ja elinkeinoministeriön lausuntopyyntö koskien työ- ja elinkeinotoimistojen alueellisen toimivallan muuttamista työttömyysturva-asioissa ja työllistymistä edistävien palvelujen keskeyttämisestä päätettäessä

**Satakunnan TE-toimiston lausunto**

Esityksessä ehdotetaan muutettavaksi elinkeino-, liikenne- ja ympäristökeskuksista annettua lakia ja julkisesta työvoima- ja yrityspalvelusta annettua lakia. Muutoksella mahdollistettaisiin tiettyjen nykyisin kaikille työ- ja elinkeinotoimistoille kuuluvien työttömyysturva-asioiden ja eräiden muiden asioiden käsittelyn keskittäminen useamman kuin yhden työ- ja elinkeinotoimiston toimialueella. Toimialueen laajentamista koskevat tehtävät koskisivat työvoimapoliittisen lausunnon antamista niistä työttömyysetuuden saamisen edellytyksistä, joita ratkaistaan nykyisin muusta asiakaspalvelusta erillisissä työttömyysturvayksiköissä. Lisäksi tehtävät koskisivat työllistymistä edistävien palveluiden keskeyttämistä.

Satakunnan TE-toimistossa työttömyysturvan asiantuntijalausunnot ja niihin liittyvät työtehtävät on keskitetty TE-toimiston Porin toimipaikkaan. Lausunnot on käsitelty jo pitkään keskimäärin 1 - 2 päivässä siitä laskien, kun lausuntoihin on saatu asiakkailta lausuntojen edellyttämät dokumentit. Jopa eduskunnan oikeusasiamies on kiinnittänyt tähän huomiota toteamalla, että Satakunnassa lausuntojen antojen nopeuteen eivät ole vaikuttaneet lukumääräisesti hyvät henkilöresurssit tai annettujen lausuntojen vähäinen määrä. Keskimäärin Satakunnan TE-toimistossa on annettu viime vuosina asiantuntijalausuntoja 7 500 – 8 300 vuodessa ja työttömyysturvan muutoksenhakuihin valitusvastineita noin 140 – 160 kpl vuodessa. Sosiaaliturva-asioiden muutoksenhakulautakunnassa vuonna 2018 muuttui kaksi lausuntoa ja vuonna 2019 kuusi, joten laadullisestikin lausunnot ovat huolellisesti valmisteltuja.

Satakunnan TE-toimistossa työttömyysturvan asiantuntijalausuntoihin on kohdistettu 2,4 henkilötyövuotta/v ja osallistuvia asiantuntijoita on neljä. Suurin syy näiden tehtävien erinomaiseen hoitoon on ollut näiden neljän asiantuntijoiden vuosikausien ajalta hankittu erityisammattitaito ja tavoitteellisuus sekä tunnollisuus töidensä hoitamisessa. Myös alueen työmarkkinoiden ja työnhakijakohderyhmän hyvä tuntemus vaikuttaa käsittelyaikoja lyhentävästi. Yksikön vastuuasiantuntijat kouluttavat ja konsultoivat säännöllisesti muuta TE-toimiston henkilöstöä. Kun henkilöstön on helppo lähestyä asiantuntijoita, selvityspyynnöt ovat paremmin valmisteltuja ja myös työttömyysturvan peruslausunnot annetaan nopeammin.

Vastuuasiantuntijoista toisen tehtävänkuvaan kuuluvat myös tietoturva- ja tietosuoja-asioiden yhdyshenkilön tehtävät, valmiussuunnitteluun liittyviä sekä riskien- ja tiedonhallintaan liittyviä tehtäviä. Toinen vastuuasiantuntija on suurimman henkilöstöjärjestön luottamusmies Satakunnassa. Kaksi muuta asiantuntijaa hoitaa keskitettyjä palkkatuki- ja vuorotteluvapaapäätöksiä puolet työajastaan, joten näillä toimenkuvilla on saatu joustavuutta ja työtehokkuutta maakunnallisesti keskitettyjen palvelujen hoitoon. Laajan tehtävänkuvan ansioista pienehkön yksikön haavoittuvuus on yllättävissä poissaolotilanteissa vähentynyt ja asiantuntijat ovat kokeneet monipuolisen tehtäväkuvan työhyvinvoinnin ja työmotivaation kannalta mielekkäänä.

Satakunnan TE-toimisto arvioi, että esitetty nk. työttömyysturvan asiantuntijalausuntojen ja palvelujen keskeyttämistä koskevat lakiesitykset tulevat toteutuessaan todennäköisesti heikentämään Satakunnan TE-toimiston toimintakykyä eräiden maakunnallisesti keskitettyjen tehtävien tehokkaassa ja joustavassa hoitamisessa ja työttömyysturvan toimeenpanossa sekä pidentämään satakuntalaisten työnhakijoiden työttömyysturvaa koskevien lausuntojen käsittelyaikoja. Satakunnan TE-toimiston näkemyksen mukaan maakunnallisessa lausuntojen valmistelussa ja muussa taustatyössä paikallinen asiantuntemus ja asioiden selvittäminen on asiakkaiden oikeusturvan ja yhdenvertaisen kohtelun kannalta paremmin varmistettu kuin valtakunnallisesti keskitetyssä ratkaisussa. Näillä perusteluilla Satakunnan TE-toimisto ei pidä esitettyä keskittämisratkaisua hyvänä. Satakunnan TE-toimiston mielestä työttömyysturvan TE-toimistojen asiantuntijaverkostoa kehittämällä ja yhteistyötä lisäämällä päästäisiin parempaan lopputulokseen.

Jos luonnokset lakiesityksiksi hyväksytään ja näiden tehtävien keskittämiseen päädytään, Satakunnan TE-toimisto toivoo, että esitetyt resurssisiirrot vastaavat niiden käytetyn ajan osalta nykytilannetta Satakunnan TE-toimistossa, työt voidaan tehdä etätöinä Satakunnasta käsin ja että osa-aikaiset tehtävänkuvat ovat mahdollisia samalla tavoin kuin nykytilanteessa. Keskitetty ratkaisu edellyttäisi myös laajaa panostusta TE-toimistojen henkilöstön perehdyttämiseen sekä yksikön asiantuntijoiden kokoaikaista ja nopeaa tavoitettavuutta.

|  |
| --- |
| Juhani Sundell |
| Johtaja |

Päivi Laine

Palvelujohtaja